Dotáciu bude možné získať už od zajtra, vo fonde sú pripravené milióny.

Agentúrny článok sme nahradili redakčným obsahom.

Slovensko schválilo plánované dotácie na podporu predaja vozidiel s alternatívnym pohonom, konkrétne elektromobily a plug-in hybridy. Dnes to oznámil minister hospodárstva Peter Žiga.

Rezort celkovo vyčlenil sumu 5,2 milióna eur. Využije päťmiliónový balík zo zanikajúceho Recyklačného fondu, zvyšnými 200-tisíc eurami prispeje Zväz automobilového priemyslu SR.

Nové elektromobily štát podporí sumou 5 000 eur. Hybridné vozidlá s kombináciou elektromotoru a spaľovacieho motoru zadotuje sumou 3 000 eur.

Dotácia pre nové autá

„Je to prvý konkrétny krok k tomu, aby sme podporili rozvoj elektromobility na Slovensku,“ povedal Žiga s tým, že v súčasnosti je na slovensku registrovaných menej, než tisícka elektromobilov a plug-in hybridov. Prekážku vidí vo vysokej cene, obmedzenému dojazdu či sieti nabíjacích staníc.

Podporované budú čistokrvné elektromobily aj hybridné automobily (zdroj: istockphoto.com) Zdroj: istockphoto.com

Podmienkou pre získanie dotácie je, aby išlo o nové vozidlo dobíjateľné z verejnej elektrickej siete.

„Veríme, že táto aktivita pomôže synergicky naštartovať aj rozšírenie nabíjacej infraštruktúry,“ dodal prezident ZAP SR Juraj Sinay. Ministerstvo už v stredu avizovalo, že chce zvýšiť počet nabíjacích staníc zo súčasnej stovky na asi 750.

Pre občanov aj podnikateľov

O príspevok na kúpu môže požiadať občan, podnikateľský subjekt, ale aj mestá a obce. Dostupný je pre kategóriu M1, teda osobné automobily a N1 (malé nákladné automobily do celkovej hmotnosti 3,5 tony).

Podpora kúpy elektromobilov sa začína už v piatok 11. novembra 2016 a bude trvať do konca roka 2017, respektíve do vyčerpania uvedeného objemu prostriedkov. Záujemcovia môžu o dotáciu požiadať cez predajcu vozidla.

Po častiach, kvôli špekulantom

Priamo pri kúpe sa vyplatí len časť príspevku, zvyšok občan dostane v priebehu ďalších dvoch rokov registrácie. Rezort chce týmto opatrením zabrániť špekulatívnemu vývozu „zlacnených“ vozidiel do zahraničia.

Majiteľom nových elektromobilov vyplatia peniaze takto:

1. rok = 2000 eur

2. rok = 1500 eur

3. rok = 1500 eur

Vlastníci hybridov dostanú každý rok 1000 €.

Prídu ďalšie opatrenia

Ministerstvo si do nasledujúcich rokov prichystalo ďalšie spôsoby podpory v rámci Národného politického rámca pre rozvoj trhu s alternatívnymi palivami, ktorého návrh včera schválila vláda.

Dokument zahŕňa desiatku základných opatrení. Okrem dotácií a osvety na školách sú v hre aj nízkoemisné zóny, ktoré by obmedzili vjazd určitých typov vozidiel v mestách a obciach, a to už v budúcom roku.

Ďalšou výhodou má byť zníženie poplatku za prvý zápis do evidencie vozidiel. Jeho výška by nemala presiahnuť 33 eur, pričom zmena už bola schválená v rámci novely zákona o správnych poplatkoch. Do platnosti vojde 1. februára 2017.